Lone Dybkjær (RV), 2011-04-26:
Det Radikale Venstre er overvejende positiv over for lovforslaget, også fordi det kan være svært at sige nej til det.
Det er jo sådan set forfærdeligt, men det, der sker her, er jo, hvad jeg vil kalde enkeltsagslovgivning.
Derfor kan man spørge, om det er klogt, eller om man måske skulle kigge nærmere på, om der var andre metoder end lige præcis at lave et ekstra lovforslag.
Nu siger jeg det netop til den her regering, som bryster sig af, at man vil afskaffe bureaukratiet.
Brystkræft er og bliver frygteligt, hvis det er der og ikke bliver fundet, ligesom alle andre sygdomme, hvis ikke de bliver fundet, også kan være frygtelige, når de har en dødelig udgang.
Alligevel synes jeg, man er nødt til at spørge sig selv, om den her metode er den rigtige.
Jeg har understreget, at vi er overvejende positive, ganske enkelt fordi det kan være svært at sige nej.
Og netop fordi ministeren bruger et enkeltsagstilfælde, vil vi jo alle sammen blive slagtet – om ikke andet, så i pressen – hvis vi siger nej til det her, for så går vi altså ind for, at man ikke øger tilsyn og alt muligt andet.
Vi går ind for, at der laves en proaktiv indsats.
Vi spørger bare os selv, om det er den rigtige måde at gøre det på, også fordi Lægeforeningen i sit høringssvar skriver – og selv om der har været en kort frist, kan der være nogle høringssvar, der faktisk er udmærkede – at tilsynet ikke skal vurdere, om patientbehandlingen har været den bedst mulige eller lever op til specialiststandard, eventuelt kan kliniske retningslinjer og sådan noget indgå.
Og det synes jeg da sådan set er formålet med det hele, nemlig at den kliniske standard er i orden, og at vi faktisk har et specialistniveau hos de mennesker, som påstår, at de er specialister inden for det her område.
Så derfor synes jeg, at vi under udvalgsarbejdet må tage en meget nøje diskussion om det her forslag, i lyset af om det bare er et af regeringens sædvanlige forslag om at øge kontrollen, uden at der i realiteten kommer noget positivt ud at det.
For det synes jeg godt man kan sige om det her, og man kan godt have en mistanke.
Jeg synes også godt, at man kan have en mistanke om det, når man i øvrigt ser på, hvad regeringen har lavet af kontrolforanstaltninger.
Hver evig eneste gang man opdager et eller andet, man ikke er tilfreds med, så laver man en øget kontrol, men det er jo faktisk ikke sikkert, at man får et bedre resultat.
Med mit gamle kendskab til ministeren vil jeg sige, at det er lidt skuffende, at netop ministeren oven i købet også selv argumenterer for en enkeltsagslovgivning.
Nå, men som sagt er vi overordnet positive over for det, men jeg synes, vi skal tage en rimelig grundig udvalgsbehandling.
Og så synes jeg også, at det ville være rart, hvis regeringen bare lejlighedsvis levede op til sine løfter om at lave en ordentlig høringsfrist.
Det bliver meget ved retorikken og meget lidt ved praksis, og her har der igen været en alt for kort høringsfrist.
Det kan jo ikke nytte noget, at man mener, at man vil have kvalificerede svar, hvis ikke man giver folk tid til at give de der svar.
Igen synes jeg man har forsyndet sig.
Men overordnet set
synes vi, det er svært at sige nej til – det er mere det.
Men vi vil dog under udvalgsarbejdet godt tillade os at få nærmere uddybet, om det nu også er den fornuftige måde, vi griber det an på, og her kunne vi måske så også tage en dialog med Lægeforeningen eller andre, som kunne have relevante bidrag.